Papersnake/gushiwen huggingface dataset:
长干寺
王安石（宋代）

梵馆清闲侧布金，小塘回曲翠文深。
柳条不动千丝直，荷叶相文万盖阴。
漠漠岑云相上下，翩翩沙鸟自浮沈。
羇人乐此忘归思，忍向西风学越吟。
绍兴祀太社太稷十七首
佚名（隋代）

叶气嘉生，年彀顺成。
万亿及很，如坻如京。
奉时犉牲，告于神明。
歌此良耜，于昭德声。
挽黄夫人
王洋（宋代）

官栖枳棘莫消魂，身托丝萝在德门。三后姻联门户重，贰卿阅阀德名尊。

伤心结蚁灵轜远，保室鸣鸠道化存。为问如何慰冥漠，饱闻中外有兰孙。
送苏寿甫少卿赴潼川漕
楼钥（宋代）

老坡送江直入海，君今归寻江之源。
外台去乡苦不远，为持使节临潼川。
君家家世四海闻，单于一问惊胡尘。
归来便合上清禁，胡为日念横峨岷。
贤哉群从传家风，夕郎名节世所宗。
诸卿亦复载清德，况君又似尚书公。
寿皇念旧久更深，圣明亲擢传玉音。
君归宁能及黔突，定应召馹来追寻。
清献入蜀携一龟，君今数鹤同载归。
他时未免蕙帐怨，人在西清鹤自飞。
奉和籀书周大士十首 其五
释古义（明代）

莫笑鹑衣结，寒来便负暾。桂枝香欲动，阳焰影频翻。

冷眼曾空世，忘机亦灌园。寥寥泉石下，有客到蓬门。
咏莲花峰
郑昌时（清代）

瀛洲地脉通蓬莱，海上突出千琼瑰。一峰峭拔碧波外，幻作瓣瓣莲花开。
劳刘子仪视作红花堰
晁公溯（宋代）

冽冽天北风，仰视寒云繁。
蛰虫亦坯户，子独在丘原。
路人指此堰，啧啧相与言。
堙废将百年，故道今岂存。
旁有蒋子池，沮洳无根源。
耕者病夏畦，拥耒涕潺湲。
念子不惮劳，塞茅手自掀。
忽报故道出，万锸如雷喧。
堰成争来观，矗若千丈垣。
少壮始从仕，功绩已可论。
他时当不朽。名配谢公墩。
信美亭二首
张嵲（宋代）

北眺逼山樊，南瞻近津浒。
登兹一消忧，信美仍吾土。
叔文九日 其一
陈普（宋代）

葱梅韭芥本同家，自入离骚竟入邪。一日露牙救桓景，千秋添得伴黄花。
次陈山人隐处
唐泰（明代）

献春始休沐，轻策寻幽风。
烟筿不知路，柴扉隐其中。
杂花覆小涧，下映流泉红。
冥心听喧鸟，解带投芳丛。
谁识此嘉遁，心期黄绮同。
南轩有余兴，月出鸣丝桐。
颂古一○一首
释子淳（宋代）

日午烟凝山突兀，夜央天淡月婵娟。
混然寂照寒宵永，明暗圆融未兆前。
以崇正辩示新仲
胡寅（宋代）

不羡飞仙术，仍修谤佛书。
知音鼓琴后，覆瓿草玄余。
龙象空相蹙，鸢鱼祗自如。
更烦君印可，底处认吾庐。
送徐茂叔游宋衡
赵蕃（宋代）

誉自贤关得，才由治剧新。
诸公共推轂，此去各通。
叹我年犹弟，如何鬓总银。
非关缺为别，愁绝恐伤神。
春兴 其二
伊麟（清代）

晏起窗既白，疏帘透朝晖。茶沸石唇响，鸟鸣檐角飞。

扶杖出门石，看山偶忘归。流水清见底，落花香软泥。

翩翩新燕子，春社来不违。
桃话冷落
佚名（明代）

桃花冷落被风飘，飘落残花过小桥。
桥下金鱼双戏水，水边小鸟理新毛。
毛衣未湿黄梅雨，雨滴江梨分外娇。
娇姿常伴垂杨柳，柳外双飞紫燕高。
高阁佳人吹玉笛，笛边鸾线挂丝绦。
绦丝玲珑香佛手，手中有扇望河潮。
潮平两岸风帆稳，稳坐舟中且慢摇。
摇入西河天将晚，晚窗寂寞叹无聊。
聊推纱窗观冷落，落云渺渺被水敲，
敲门借问天台路，路过小桥有断桥，
桥边种碧桃。
游元象泊
释泚（唐代）

空水潮色净，澹然湖上心。舳舻轻且进，汀洲如可寻。

秋风洄溯险，落日波涛深。寂寞武陵去，中流方至今。
落叶满长安分题
苏辙（宋代）

有客倦长安，秋风正飒然。
九衢飞乱叶，八水凝寒烟。
摇落南山见，凄凉陋巷偏。
名园失绿暗，清渭泛红鲜。
衣信催烦杵，狼烽报极边。
长江苦吟处，日暮想横鞭。
岳麓书院纪事 其六
徐炘（清代）

名齐山岳仰前贤，古迹微茫落照间。青简易迷千载事，苍松犹带六朝烟。

难拌柱杖穷云壑，尚抱尘心愧石泉。神往岩头虫鸟篆，待攀绝顶细摩研。
偈颂一百二十三首
释祖钦（宋代）

有权有实，有照有用。
匆匆夏影将残，飒飒凉飚又动。
四时代谢，日月如流，
万法乘除，有无似梦。
独有老赵州，太惺惺，
复懞懂，却道萝蔔三斤重。
游罗浮肩舆上望黄龙洞寄怀庞弼唐二首 其一
湛若水（明代）

天华白屋黄龙里，隐隐飞云两栋悬。居士旧曾开板筑，幽期须共了前缘。
秋声八咏用杜公部秋兴八首韵
徐宗干（清代）

蝉鸣黄叶半空山，写尽秋声入树间。月落疏桐深院静，烟迷垂柳小园关。

幽怀触起移琴操，客梦惊残感鬓颜。羡尔居高声及远，煎茶清忆凤池班。
题潇湘八景 其六 远浦归帆
史谨（明代）

洞庭湖上岳阳楼，阑外波光接素秋。数点征帆天际落，不知谁是五湖舟。
别齐之
赵蕃（宋代）

新月净林木，微风动菰蒲。
客子不能寐，拊身念艰虞。
忽思骑鲸不，已去不可呼。
乐哉今夕境，忍令堕空虚。
南都李文学，豪气老不除。
将为章江行，值我彭蠡湖。
一见如平生，健论真起予。
座间诵新作，峥嵘突黄初。
携酒夜过我，烹鸡仍脍鱼。
快饮不记琖，耳热歌乌乌。
乘坠俱大谬，醉倒不用扶。
几梦即了我，此身无复余。
胜践无古今，人事自作疎。
东西南北人，何必怀此都。
明朝两茫茫，危途各崎岖。
语离有遗恨，更起捋君须。
浣溪沙（前韵）
苏轼（宋代）

醉梦醺醺晓未苏。门前辘辘使君车。扶头一盏怎生无。

废圃寒蔬挑翠羽，小槽春酒冻真珠。清香细细嚼梅须。
竹轩四章
霍韬（明代）

萧萧爰竹，倚天扫云。爰有云根，爰有清阴。播时清阴，覆于苍旻。

爰竹之下，有石有水。维石崔崔，维水瀰瀰。维水之枕，维石漱齿。

枕水洗耳，漱石砺齿。

爰竹之上，有鸾有凰。鸾食竹实，凤鸣竹冈。交交和音，大明之祥。

谁有爰竹，于鸣且翔。

爰竹之侧，谁构子之室。牖引竹风，牖引竹月。风清子襟，月凉子席。

维月与风，庶几今夕。亦有友朋，亦奏琴瑟。爰奏琴瑟，和鸣无斁。

于戏，维古之人之无斁。
游山门呈知府大卿
姚辟（宋代）

春风到宛陵，太守遇康乐。
隐几坐高斋，清风媚林壑。
语我诸峰峦，道人古棲吒。
幽潜远江汉，秀耸类衡霍。
一日赆我游，大府辍高幕。
命车载酒醪，行人饬巾橐。
蓝舆渡前溪，野饭即高阁。
笑著乌纱巾，行背青山郭。
嵇吕重契旧，皮陆索酬酢。
幽花弄紫翠，鸣琴唱宫角。
灵气浮融融，蒸风纷漠漠。
晚宿黄渡馆，泉声自伊洛。
溪童学流觞，盘花递清酌。
归火破昏街，拥衾闻夜柝。
诘朝振衣坐，缫车厌啼鹱。
东壁有旧诗，三贤据安作。
笔迹即讹谬，尘版复皴皵。
伊人已黄泉，来者谁丹雘。
徐徐到山门，青苍洗昏膜。
两山擘大道，造化自橐签。
绿蒂凌空飞，江云半天落。
二岩与四洞，灵仙旧淹泊。
丹凤今不归，双门失扃钥。
云髓凝为乳，石柱垂如铎。
峭壁断行路，薜萝阴附著。
秉烛寻龙潭，昏冥认头角。
欲窥心已惊，暂进足还却。
不探骊珠渊，安得长生药。
又上齐云亭，诸山露崖堮。
或涌如波涛，或沸如鼎镬。
幡幢或飞动，塔庙或缨络。
盛如明堂朝，衣冠势纷错。
尊者不避卑，强者不凌弱。
严如武库兵，雪霜饰锋锷。
柔顺就赦宥，刚顽即侵掠。
或齐如季孟，或比如媒妁。
连如鱼缀钩，猛如兽相搏。
横如斗东西，勇如龙潜跃。
欲尽听眺心，疲羸厌芒憍。
野僧又语我，文脊倚寥廓。
我思鹿裘人，不惮路硗确。
左瞻右已迷，前登后皆邈。
攀高猿臂引，入险腰{左纟右豆}缚。
辛勤到深幽，祠宫冷萧索。
金丹已无传，石室俨如昨。
咨嗟两台高，日月互盘礴。
石豹鸣阴崖，鹰龟露金殻。
天河泻云潭，千丈不见浊。
众指佛子堂，神灵重然诺。
我坐谢公亭，归舟阻溪涸。
艺萧阴祷祈，暮雨过山脚。
善济虽未通，神变已可愕。
蠢蠢鹿中人，回首重惭怍。
屈曲归杜迁，复结三天约。
傍楫清溪行，万象皆洗濯。
石苔散青丝，玉笋解新箨。
路回滩流淙，洒面散雨雹。
鱼禽遂天性，浮沉随饮啄。
行行明镜中，两岸翠如幄。
停桡到妙显，洞府谁开拓。
我知巨灵斧，神妙止一削。
狻猊俨守卫，琼瑶出追琢。
幽兰香自知，褊茗甘可嚼。
老木卧深坞，不肯就工度。
苍石通元精，温润抱天璞。
古有智琰师，逍遥寄冥寞。
四兽虽吾降，一性奚所恶。
天子赐诏勤，香象与醍酪。
徘徊想遗风，愚迷仰真觉。
又疑无为人，其来非力学。
洞门有磨崖，唐贤盛镌鉴。
姓名今尚存，苔藓已斑驳。
游者来无穷，居者日益数。
人事竟糠秕，尘缘易糟粕。
唯有稽亭峰，巍峨不销铄。
仁智乐山水，小大等拳勺。
养心即自然，玩物仍浮薄。
我今还海涯，身不挂缯缴。
世无丹青人，为我一图貌。
试作山中吟，高情寄鸾鹤。
池上送考功崔郎中兼别房窦二妓
白居易（唐代）

文昌列宿徵还日，洛浦行云放散时。鹓鹭上天花逐水，无因再会白家池。
建隆以来祀享太庙十六首
佚名（隋代）

艰难积行，绵长钟庆。
同人之时，得主乃定。
既斜宗桃，乃修舞咏。
经武开先，永昭丕命。
和晏相公府东三咏 其二 楚家宅
韩维（宋代）

婆娑桂树垂丹艳，落落松枝偃翠英。访古赏春俱有得，不劳勤远事幽寻。
答刘中叟
范祖禹（宋代）

十年卧伊洛，半世老铅椠。
君恩还故栖，蠹简幸窥觇。
滥陪英雄游，自觉山野僭。
有美刘夫子，相逢乐无厌。
腾骞入霜台，便若阻城堑。
朝言渴蹇谔，民瘼待针砭。
清诗叩哀玉，孤秀出群艳。
伐木激颓风，佩兰起幽念。
顾我久羁寓，来如水凫泛。
晨兴想三川，夕梦越双剑。
终当出都门，瘦马摇破韂。
事业付公等，斯言免为玷。
熙宁望祭岳镇海渎十七首
佚名（隋代）

品物顺说，时司金行。
于郊迎气，以望庶灵。
雅歌维乐，圭荐惟牲。
作民之祉，永相厥成。
长门怨
贾至（唐代）

独坐思千里，春庭晓景长。莺喧翡翠幕，柳覆郁金堂。

舞蝶萦愁绪，繁花对靓妆。深情托瑶瑟，弦断不成章。
忆山中二绝句 其二
元德明（金朝）

秋色山中好，山翁醉不回。不知篱下菊，霜后几丛开。
三月三日
朱淑真（宋代）

林花落尽草初齐，客里萧条思欲迷。又是春光去时节，满城飞絮乱莺啼。
内直奉寄圣俞博士
欧阳修（宋代）

千门钥入断人声，楼阁沉沉夜气生。
独直偏知宫漏永，稍寒尤觉玉堂清。
霜云映月鳞鳞色，风叶飞空摵摵鸣。
犬马力疲恩未报，坐惊时节已峥嵘。
江夏送友人
李白（唐代）

雪点翠云裘，送君黄鹤楼。黄鹤振玉羽，西飞帝王州。

凤无琅玕实，何以赠远游。裴回相顾影，泪下汉江流。
田家四时·其四
郭祥正（宋代）

田事今云休，官输亦已足。
刈禾既盈囷，采薪又盈屋。
牛羊各蕃衍，御冬多旨蓄。
何以介眉寿，瓮中酒新熟。
湖山谒桓简公祠
洪饴孙（清代）

内史勋名恨未终，荒祠间访赏溪东。封疆独际艰难日，俎豆犹思捍御功。

再世公卿惭长吏，百年忠义惜家风。枋头兰石兵俱败，书法阳秋自不同。
寄文济王府教授郭尚之
卢琦（元代）

闻君客食贤王府，剪地芙蓉赐坐温。不爱时名题雁㙮，愿将古学授龙孙。

中官送酒银瓶小，前席谈经绛帐尊。却笑冯煖何滥谒，无鱼弹铗向朱门。
寄龙大潜效韦体
林鸿（明代）

夙负偃蹇志，共怀林下心。谁言尘事縻，以兹旷幽寻。

夏火方云始，索居念朋簪。薄携一樽酒，命驾来城南。

湛湛晨河流，依依嘉树林。晤言有时閒，挥觞共鸣琴。

久要或可冀，希哲信难任。君怀谅不乖，惠我瑶华音。
和村居
赵希逢（宋代）

卜筑便幽僻，相逢喜客嘉。
充庖锄野笋，饤坐拗山花。
竹列阶前戟，山排门外衙。
夜深谁是伴，风月两三家。
送奉使翰林颁降历日回
王义山（宋代）

历家差只在毫里，有诏清台子细推。
三代以来宗夏在，溥天之下再尧时。
暂烦英节来将命，归对薇花好赋诗。
夜直禁林如有问，江南民力正疮痍。
韩献肃公挽词三首
范祖禹（宋代）

东阁开无倦，西园宴不疲。
苍生望安石，多士美当时。
功业归青史，音容閟惠帷。
乌衣门巷在，过客有余悲。
醉花阴（和江宣德醉红妆词）
沈蔚（宋代）

微含清露真珠滴。怯晓寒脉脉。秉烛倚雕栏，今日尊前，尽是多情客。

从来应与春相得。有动人标格。半笑倚春风，醉脸生红，不是胭脂色。
杪秋萧雁宕丈招饮学中即席赋 其一
苏升（明代）

西风吹遍百花摧，留得芙蓉独的开。更有主人能醉客，不教箫鼓座边催。
登楼晚望
华岳（宋代）

疏雨洗空碧，晚晴人倚楼。稻花千顷浪，枫叶一帘秋。

远岸明残日，孤村认小舟。溪山如爱我，相见亦回头。
闺情
郑虔（唐代）

银钥开香阁，金台照夜灯。长征君自惯，独卧妾何曾。
夜闻觱篥
杜甫（唐代）

夜闻觱篥沧江上，衰年侧耳情所向。邻舟一听多感伤，

塞曲三更欻悲壮。积雪飞霜此夜寒，孤灯急管复风湍。

君知天地干戈满，不见江湖行路难。
朝二首
梅尧臣（宋代）

木锁初开水上城，竹篱深闭日光生。
青苔井畔雀儿斗，乌臼树头鸦舅鸣。
世事但知开口笑，俗情休要著心行。
是非不道任挑挞，唯忆当时阮步兵。
晚蝉
弘历（清代）

晚蝉因热势偏张，谁道枝头解唤凉。世上尽多趋热者，漫言我亦爱羲皇。
代梁总挽郑舜举侍郎四首
刘宰（宋代）

九重虚己竚论思，千载风云彼一时。
贝锦谁为当日事，解招空赋昔人诗。
咏野渡香片蟠梅
卫宗武（宋代）

一瓣生香独傲寒，此梅难并众梅看。
明眸玉雪层层积，蜕骨蛟龙曲曲蟠。
巧若天成经岁远，移来地阔占春宽。
老夫犹未识花面，觅句含毫作是观。
西江月 再用前韵戏曹子方。坐客云瑞香为紫丁香。遂以此曲辨證之
苏轼（宋代）

怪此花枝怨泣，托君诗句名通。凭将草木记吴风。

继取相如云梦。

点笔袖沾醉墨，谤花面有惭红。知君却是为情秾。

怕见此花撩动。
予夏中卧病起已见落叶因取渊明诗门庭多落叶慨然知已秋赋十章遣兴 其二
李彭（宋代）

燕坐修白业，焚香观黄庭。清霄降真侣，弭节或见聆。
赠魏伯谅归豫章
刘崧（元代）

十月清霜逐雁飞，旅游空复叹多违。野林寒色催黄落，石室秋阴近翠微。

聚散总怜今日异，登临徒感故人稀。将军宴客偏愁别，更换歌辞看舞衣。
再和 天竺寺
廖刚（宋代）

好山堆翠拥金莲，花屋笼云傍石泉。秋沼英蕖半开谢，直须饶占一壶天。
沈恒文今夏抱病病已将绝承佛口亲宣使之更住世作功德长生白业从此霍然阅三日览揆即叙此奉寿 其一
释今无（明代）

客居此土家西方，家信今年到此疆。金色主人亲口说，长居客舍不须忙。
淮上即事寄广陵亲故
韦应物（唐代）

前舟已眇眇，欲渡谁相待？
秋山起暮钟，楚雨连沧海。
风波离思满，宿昔容鬓改。
独鸟下东南，广陵何处在？
题汧湖二首
许棠（唐代）

偶得湖中趣，都忘陇坻愁。边声风下雁，楚思浪移舟。

静极亭连寺，凉多岛近楼。吟游终不厌，还似曲江头。

陇首时无事，湖边日纵吟。游鱼来复去，浴鸟出还沉。

蜃气藏孤屿，波光到远林。无人见垂钓，暗起洞庭心。
门箴
卢仝（唐代）

贪残奸酗，狡佞讦愎，身之八杀。背惠，恃己，狎不肖，

妒贤能，命之背孽。有是有此予敢辞，无是无此予之师，

一日不见予心思。思其人，惧其人。其交其难，敢告于门。
次韵濮十太尉咏知宗牡丹七绝 其六
王十朋（宋代）

香苞初拆晓霞凝，甲第名园冠绍兴。玉叶金枝老诗伯，更将好语为褒称。
送张仲良二首 其一
韩元吉（宋代）

客里亲朋别，诗成倍黯然。春风动花柳，归路绕云烟。

共绝过门盗，俱无使鬼钱。生涯知底许，消息幸频传。
满江红
葛郯（宋代）

郢客高歌，犹未亲、阳春一曲。多应是、连城有价，閟藏华屋。但使章台无异意，何妨一见邯郸玉。料锦囊、随客泛东溪，凌波绿。

难独唱，篱边菊。谁与咏，阶前竹。想秋光不久，又成虚辱。过雁不知蛩有恨，行夔应笑去无足。愿为予、落笔走盘珠，争圆熟。
和十二弟见降羌过洛
晁说之（宋代）

百代兴亡吐谷浑，圣主神谟不世恩。
解缚再生有孙子，无劳倚笑上东门。
初拜再领祠宫之命有感
陆游（宋代）

黄纸初开喜可知，追怀平昔却成悲。
生当京国承平日，仕及皇家再造时。
小草出山初已误，断云含雨欲何施？儿孙贺罢仍无事，却赴幽人把钓期。
谒金门（春晚）
吴礼之（宋代）

风乍扇。帘外落红千片。飞尽落花春不管。斗忙莺与燕。

往事上心撩乱。睡起日高犹倦。料得伊家情眷眷。近来长梦见。
入浮梁界
杨万里（宋代）

湿日云间淡，晴峰雨後鲜。
水吞堤柳膝，麦到野童肩。
沤漩嬉浮叶，炊烟倒入船。
顺流风更顺，只道不双全。
鹧鸪天
石孝友（宋代）

家在东湖湖上头。别来风月为谁留。落霞孤鹜齐飞处，南浦西山相对愁。

真了了，好休休。莫教辜负菊花秋。浮云富贵何须羡，画饼声名肯浪求。
蓬池二首
宋祁（宋代）

天形垂沆漭，原势带纡馀。
社久熏无鼠，渊澄察见鱼。
駉駉开牧庌，蹇蹇度柴车。
却望斜阳市，行人掉臂初。
春霄山斋步月思少北
薛雍（明代）

淡淡月华明书台，松风入室柴门开。万峰青向海中出，一水白从山上来。

孤鹤依云傍僧榻，美人负我空酒杯。此情此夜犹堪赏，念尔相思独徘徊。
小重山 柳色新
韩淲（宋代）

点染烟浓柳色新。小桃红映水，日初匀。露收芳径草铺茵。

凝情久，风淡起轻尘。

梁燕已争春。折花闲伴酒，试濡唇。流莺何处语声频。

阑干曲，蜂蝶更随人。
园亭览物
韦应物（唐代）

积雨时物变，夏绿满园新。残花已落实，高笋半成筠。

守此幽栖地，自是忘机人。
由烟霞洞登大科峰绝顶
欧大任（明代）

灵气飘飘满石坛，峰头长啸九秋残。大荒风起千松乱，碧落天高片月寒。

羽客共将金偈答，山僧闲把玉书看。难向外人言此乐，白云深恋鹿皮冠。
诸子夜集方丈
释函是（明代）

相对今何事，相期尽一生。夜寒茶椀重，人静烛花明。

密坐偏多意，微言岂为名。山中与山外，谁会此时情。
守闸书事时已退居五首
曹勋（宋代）

野情漫对三眠柳，幽思空怀九畹兰。
他日倘从春步约，湖边一笑似非难。
发舟中湘将登南岳
陈恭尹（清代）

芳草绿未已，孤舟发南湘。还当上巳日，远适衡山阳。

石积水光碎，竹多风响长。客途春有酒，波荡感浮觞。
废墓
宋庆之（宋代）

山水不改色，残碑空藓衣。
多年翁仲在，寒食子孙稀。
魈鬼时凭树，虞人夜伏机。
悲凉眼前事，火葬未全非。
湖南绝少含桃偶有人以新摘者见惠感事伤怀因成四韵
韩偓（唐代）

时节虽同气候殊，不知堪荐寝园无。合充凤食留三岛，谁许莺偷过五湖。

苦笋恐难同象匕，酪浆无复莹蠙珠。金銮岁岁长宣赐，忍泪看天忆帝都。
示子遹
陆游（宋代）

敢恨吾生後圣贤，六经虽缺尚成编。
本来尧舜身亲见，孰谓丘成道不传？妙理岂求逢掖外，淳风宁在结绳前。
此身未死还堪勉，更伴吾儿学数年。
谢潘端叔惠红梅 其五
楼钥（宋代）

殿后鞓红色漫秾，绛桃空自笑春风。何人击碎珊瑚树，恼得瑶姬面发红。
贺春卿宣微出帅延安
韩琦（宋代）

延塞何须辍钜公，西师今复久櫜弓。三台班秩名虽重，四海生灵泽未丰。

莫泥兵韬求策胜，更充贤业俟时通。归来谈笑岩廊上，致主唐虞始是功。
德阳林梅麓太守挽章
陈普（宋代）

殷士皆周祼，南音独楚冠。寝车人更怒，负俎我何安。

义合雍容就，名应久远看。梅花真铁石，耐得许多寒。
赋得临池柳
梁有誉（明代）

拂岸青阴合，萦堤翠色稠。声从笛里听，影傍镜中浮。

水与柔情漾，波将舞态留。腰肢怜楚细，眉黛学孙愁。

濯濯恒笼雾，依依讵奈秋。堪怜张绪去，谁复拟风流。
寄阎子静唐静卿二翰长
程钜夫（元代）

故人天上近何如，白玉堂中足宝书。烛彻宫莲三鼓后，露漙仙掌九秋初。

江湖政共丹心老，鱼雁全如绿鬓疏。西北阑干天咫尺，欲乘黄鹤却踌躇。
送程舜敷编脩坐谪高凉三首 其三
王慎中（明代）

叠嶂连山遇海隅，茫茫云气接苍梧。排阍叫辟虞神馆，告予微臣罪有无。
故汉嘉太守礼院学士张公挽诗 其二
韩维（宋代）

吾交崔与范，取友得端良。直节晚仍苦，嘉名久更香。

高怀轻世利，馀事入文章。万里缄哀恨，春风挽铎锵。
舟 其二
赵葵（宋代）

橹声伊轧下滩来，惊起沙鸥去又回。小艇暂停曲江浒，推篷和雪看寒梅。
旅中书怀
王炎（宋代）

燕子未归寒已退，海棠半落雨初晴。
他乡异县见春色，远水平初关客情。
道路不来黄犬信，烟波深负白鸥盟。
数奇落在千官底，敢叹儒冠误此生。
和余秀才游绿净堂以诗见寄
慕容彦逢（宋代）

佳名谁为榜岖岑，牵惹诗翁蹑屐寻。绿外清风先见竹，静中新屐不妨禽。

沈酣山水真君事，汩没文书岂我心。待拨频烦聊一赏，振衣閒坐洛生吟。
春鸟词送元秀才入京
顾况（唐代）

春来绣羽齐，暮向竹林栖。禁苑衔花出，河桥隔树啼。

寻声知去远，顾影念飞低。别有无巢燕，犹窥幕上泥。
马营日暖
叶元玉（明代）

爱日当空暖气回，与君并马笑颜开。如何万里龙沙碛，转得南方气候来。
过华严谒陈季若同年
方翥（宋代）

老僧方丈倚云岩，窘束公私百不堪。
虽有此泉无此耳，留君旬日驻征骖。
送蔡禹津游滁阳兼忆大守孙匪莪
林熙春（明代）

金陵本是帝王州，彩袖翩翩作胜游。眼底繁华誇六代，笔花梦寐足千秋。

凤皇台上今犹昨，丰乐亭中孙是欧。为问仗君频授简，东南民力让谁筹。
题画海棠
陈王猷（清代）

天然秾艳写冰绡，翠袖朱唇绝世娇。空谷佳人春睡足，竹边似听雨潇潇。
点绛唇（紫苏熟水）
杨无咎（宋代）

宝勒嘶归，未教佳客轻辞去。姊夫屡鼠。笑听殊方语。

清入回肠，端助诗情苦。春风路。梦寻何处。门掩桃花雨。
大慧禅师赞
释绍昙（宋代）

薰风南来，凉生殿阁。
诸佛出身，开口即错。
错错，赢得衡梅十七年，
驴前马后无归著。
寄林彦明
陶安（明代）

瀛洲学士跨征鞍，巢县遗民得好官。傍市田畴逢岁稔，隔江风雨动秋寒。

庭前吏牍敷陈少，兵后人家整顿难。西掖帘垂耿予独，暮云飞雁几凭栏。
插槿
李之世（明代）

此是空门不住身，到来香国作花神。墙隈篱脚多多插，看取枝头日日新。
蜘蛛
卫宗武（宋代）

经纬智何多，网张犹设罗。
但知为物穽，更有物谁何。
复闻山东得雨
弘历（清代）

东省疾苦形，时萦寤与寐。三春况无雨，更切如伤思。

迩者天心回，膏泽屡沾暨。二麦固薄收，禾黍尚可植。

此间近望霖，忧怀殊不置。去岁幸有秋，闾阎馀蓄积。

较之齐鲁间，殿屎未云至。在彼徒诚祷，讵假天龙意。

来兹正苦旱，佳音乃邮致。无言独增愁，稍慰转生愧。
杨夫人挽章二首 其一
李纲（宋代）

来嫔初卜凤和鸣，谁谓今闻薤露声。妇道宜传青史笔，壸仪犹露锦官城。

承家早庆芝兰秀，主馈空馀蘋藻诚。念旧二卿情意厚，可堪孤坐想平生。
拟王维观猎
梅尧臣（宋代）

白草南山猎，调弓发指鸣。
原边黄犬去，云外皁雕迎。
近出长陵道，还看小苑城。
聊从向来骑，回望夕阳平。
答子潇询客中消息 其一
王守毅（清代）

北风劲中夜，披衣起旁皇。布衾委之去，两臂若含霜。

扃户理清镫，膏尽惨无光。落叶声萧萧，淅沥起苍凉。

初疑风雨作，又疑黄河狂。忧愁恐惧怀，何以慰非伤。

馋鼠暗窥人，腥泪滴我裳。我欲烛驱之，脱兔走且僵。

谁知陷井蛙，井干捷跳梁。夜夜复如此，我怯彼益彊，所以孤客心，抑郁结中肠。

我心复如何，未饮已中酒。我怀复如何，思我同门友。

昔时结同心，今日各分手。君独恋故乡，我独事奔走。

奔走亦何为，四方空鬻口。青襟最缠绵，爱之若琼玖。

长恐褦襶情，与我聚白首。青青雪际松，郁郁园中柳。

人生不百年，忧愁居八九。送穷乞巧人，毕竟是与否。
过头陀九岭宿天王栖
王十朋（宋代）

凌晨饱饭渡秦溪，要上青山九级梯。不使瓯闽隔人世，头陀力与五丁齐。
钓台烟树
叶汉（明代）

昔有黎徵君，筑台钓江沚。坐台看流水，垂钓去香饵。

雨过树留云，江清水见底。斯人去寥寥，台下空蓠芷。
夜坐闻竹声示侄
潘良贵（宋代）

室明窗有灯，夜暗天无月。
趺坐依蒲团，竹声助清绝。
初疑小雨至，萧萧俄复歇。
忽然变轩昂，风湍散岩穴。
听久耳根静，万虑皆莹彻。
尘凡不待扫，境妙心自洁。
奇哉不二门，欲倩维摩说。
金蛾晓日
张思宪（清代）

金蛾池水涌金蛾，五色斑斓迷目多。破晓云开登绝顶，惊人佳句问如何。
梦竹
朱朴（明代）

湘皋地湿草萋萋，春渚相牵思欲迷。零落残魂何处断，半林斜日鹧鸪啼。
送人之京
胡奎（元代）

夜闻秋雨声，朝发盐官城。大帆夹双橹，长歌溯空明。

始经语儿溪，渐次鸳鸯浦。手折芙蓉花，含情向谁语。

吴江渺烟树，七十二峰前。三高祠下泊，酾酒晚凉天。

望月垂虹亭，枫桥少延伫。寒山夜钟来，乡梦初回处。

鸟啼阊门柳，鹿走姑苏台。笑指五湖水，鸱夷安在哉。

且酌惠山泉，还过惠山曲。煮茶问陆羽，遗经有谁续。

风波不可渡，竟舞扬子津。回车丹阳道，白日无停轮。

长揖大茅君，丹霞满空谷。欲采松根苓，况乃严程趣。

逶迤遵广路，浩荡观龙河。矫首丹凤阙，青云郁嵯峨。

贤臣四方来，剧谈尧舜学。鸿毛遇顺风，脩鳞纵巨壑。

夫子天机深，常有饥溺心。拟献金镜录，行陈大宝箴。

拂拭镜中霜，登朝未云晚。怀宝固有时，勿念关山远。

愿为瑚琏器，为君登庙堂。愿为松柏姿，为君充栋梁。

西风吹苧衣，执手情何极。有使即寄书，无使长相忆。
周五声调曲 宫调曲 四
庾信（南北朝）

明明九族序。
穆穆四门宾。
阴陵朝北附。
蟠木引东臣。
涧途求版筑。
溪源取钓纶。
多士归贤戚。
维城属茂亲。
贵位连南斗。
高荣据北辰。
迎时乃推策。
司职且班神。
日月之所照。
霜露之所均。
永从文轨一。
长无外户人。
宫词三首
陈荐夫（明代）

花压雕阑树色苍，半开鱼钥侍焚香。
掌中态弱君恩重，强起还凭白玉床。
术者吴毅乞诗欲至塞上
韩驹（宋代）

少年吴君抱奇识，四海一身求异术。逢时更得玄安文，西方诸侯正须君。

高贤未遇世亦有，相见为陈休与咎。我自与世如参辰，从来无心怨牛斗。
春怨
郑愔（唐代）

春朝物候妍，愁妇镜台前。
风吹数蝶乱，露洗百花鲜。
试出褰罗幌，还来著锦筵。
曲中愁夜夜，楼上别年年。
不及随萧史，高飞向紫烟。
登代郡城晚眺
李基和（清代）

西风落日声飕飕，风吹沙起边人愁。黄云片片下溪谷，雁门木人零清秋。

飞狐句注老雕窟，健儿习射来山头。嗟哉紫塞古来险，颇牧为将人安忧。

忽然酸风射眸子，回看战骨多荒丘。归鸦几点过城去，夜昏鼓角鸣谯楼。
次韵吕居仁赠一上座兼简居仁昆仲
韩驹（宋代）

上人出山时，稻穫云水白。囷仓未云满，已有税租迫。

崎岖走檀施，不畏道里隔。坐令众浮图，听法无馁色。

尔来闭幽户，此道深自索。佛法本无多，未悟常自责。

孤云忽南飞，过我江上宅。信知道人心，不断思想百。

邂逅逢故人，涕泪说艰厄。驱车更何之，怅望王土窄。

应须屏尘累，问此忘机客。忧来莫饮酒，酒薄空住鬲。

何时营一丘，伐竹开新陌。待子田舍成，吾当理轻策。
疏树
张鸣珂（清代）

疏树漏残滴，晓凉人独行。草深寻废寺，云断见高城。

静得山林意，空闻鸟雀声。徜徉足幽兴，卜宅慰余情。
咏尘咏影和敬业堂集中韵 其二
钱梦铃（清代）

起灭何从证宿因，镫前月底动相亲。悟禅尚著空中色，妙笔难摹画里神。

万物有形皆泡幻，一腔无我是天真。未须拂拭菩提树，苦向身心索解人。
怀府园
王安石（宋代）

槐阴过雨尽新秋，盆底看云映水流。
忽忆小金山下路，绿苹稀处看游鯈。
过包尊师山院
刘长卿（唐代）

卖药曾相识，吹箫此复闻。杏花谁是主，桂树独留君。

漱玉临丹井，围棋访白云。道经今为写，不虑惜鹅群。
忆玉台山春晓亭
杨继经（清代）

玉台芝老狼烟矗，三十年前山尽秃。玉台花发春雨深，又向岩边结茅屋。

屋前寂历春晓亭，春花烂漫春山青。清泉欲断不复断，春鸟未听时可听。

三年此别意长往，石门苔磴隔尘壤。昨夜镫前梦落花，依稀似到山亭上。
大别山
彭天益（宋代）

江汉西南万里来，双流合处耸崔巍。
神鳌载得蓬瀛去，金粟擎将世界回。
题渊明祠堂
喻良能（宋代）

宅边虽有五柳树，归去已荒三径园。
平生胸中羞五斗，偶尔城市羡华轩。
盈樽浊酒自可漉，得趣古琴那用弦。
欲知耿耿忠愤意，甲子断自永初年。
句
徐凝（唐代）

青山旧路在，白首醉还乡。（《别白公》）

试到第三桥，便入别顷花。（以上并见《纪事》）

乱后见淮水，归心忽迢遥。（《京都还汴口作》）

乍疑鲸喷浪，忽似鹢凌风。呀呷汀洲动，喧阗里巷空。

（《竞渡》。见《诗式》）
耕图二十一首·布秧
楼璹（宋代）

旧谷发新颖，梅黄雨生肥。
下田初播殖，却行手奋挥。
明朝望平畴，绿鍼刺风漪。
审此一寸根，行作合穗期。
和郭教授立春除夜之作二首
吴芾（宋代）

意广才高困谤伤，又还客里换年光。
驱驰道路风霜苦，放荡江湖日月长。
纵未致身登凤阁，也应平步入鹓行。
胡为尚郁骞腾志，无地栖迟寄寺廊。
开东园路北至山脚因治路傍隙地杂植花草
陆游（宋代）

避俗从来恨不深，家园栽种偶成阴。
西连几曲菖蒲涧，东接无穷薝卜林。
乌臼谷寒迎野步，金沙泉冷洗尘襟。
清音可写吾诗拙，它日君来试抱琴。
众芳所
胡仲弓（宋代）

接䍦倒著醉花傍，染得衣巾一味芳。说与园丁严锁钥，免教韩寿去偷香。
风雪中作
白居易（唐代）

岁暮风动地，夜寒雪连天。老夫何处宿，暖帐温炉前。

两重褐绮衾，一领花茸毡。粥熟呼不起，日高安稳眠。

是时心与身，了无闲事牵。以此度风雪，闲居来六年。

忽思远游客，复想早朝士。蹋冻侵夜行，凌寒未明起。

心为身君父，身为心臣子。不得身自由，皆为心所使。

我心既知足，我身自安止。方寸语形骸，吾应不负尔。
中秋日沈宗师约游城西泥雨不果因成四十字兼寄赵才仲
吕本中（宋代）

遂阻城西步，兼怀霅上游。长风掠归燕，苦雨应鸣鸠。

月向谁边好，寒催社后秋。传杯有新韵，能忆老兄不。
秋夜不寐有怀钱二孔周
文徵明（明代）

客散西堂夜悄然，修筠凉吹供清眠。疏萤纨扇秋无赖，浅水红清月可怜。

侍女银杯摇雪乳，谁家玉笛唱婵娟。意中忆得城东阙，孤鹤翩翩骨有仙。
无题
王艮（明代）

一旦春来不自由，遍行天下壮皇州。
有朝物化天人和，麟凤归来尧舜秋。
次韵李全甫惠荼蘼五首 其三
廖刚（宋代）

寂寞王孙游骑歇，香风何许追嘉节。故应金谷拥笙箫，独倚竛竮架头雪。
奉和幸大荐福寺（寺即中宗旧宅）
李乂（唐代）

象设隆新宇，龙潜想旧居。碧楼披玉额，丹仗导金舆。

代日兴光近，周星掩曜初。空歌清沛筑，梵乐奏胡书。

帝造环三界，天文贲六虚。康哉孝理日，崇德在真如。
不寐有怀故里南涧旧游
刘崧（元代）

东槐西杨乌乱鸣，初昏嘈杂到深更。羁怀自是愁无着，清梦何曾睡得成。

戍垒月高千杵急，纸风定一灯明。却思武姥峰前夜，卧听萧郎弄笛声。
蜡梅二首
张镃（宋代）

家世凌风却月旁，别来衣变郁金光。
神仙定遇容成子，教服三黄遍体香。
同王以湘沧浪亭怀古
谭廷献（清代）

游丝罥花天阴阴，隔花啼鸟青林深。古人不见古亭圮，惟闻流水如鸣琴。

清流不洗世人耳，满城弦管多繁音。昼漏迟迟歌未歇，豪竹哀丝为谁发。

此时蔓草遍池台，当日金钱买风月。胜地由来有盛衰，何况人生易华发。

天涯吊古复伤离，人物风流各有时。云树江南留不得，争知来者复为谁。
天长道中三首 其三
汪藻（宋代）

节物兼暄暑，川原半雨晴。雉场时一雊，蛙亩忽齐鸣。

斗粟违高枕，囊衣度古城。读书成底事，投老失春耕。
西山桐十咏·桐乳
陈翥（宋代）

吾有西山桐，厥实状如乳。
含房隐绿叶，致巢来翠羽。
外滑自为穗，中虚不可数。
轻渐曝秋阳，重即濡绵雨。
霜后威气裂，随风到烟坞。
虽非松柏子，受命亦知土。
谁能好琴瑟，种之向春圃。
始知非凡材，诸木岂予伍。
送长社胡明府
徐铉（宋代）

黄绶系未稳，桂枝香尚新。
琴堂宁久次，谏署正求人。
皎皎凉秋月，飘飘清路尘。
元常有遗翰，求作箧中珍。
缘识 其六十二
赵炅（宋代）

尘中冈测上玄机，日月忙忙速似飞。闲境不能精妙道，疑情谩说六铢衣。
游仙词三十三首
王镃（宋代）

看了金书看水流，刚风吹鬓不知秋。
碧瞳仙过天河去，戏擘云衣作彩舟。
偈颂二百零五首
释正觉（宋代）

主中主，须辨取。
动犯威严，细看规矩。
贵不可得其名，寿不可穷其数。
四溟潮落露仙山，万里云开廓天宇。
云中至日
朱彝尊（清代）

去岁山川缙云岭，今年雨雪白登台。
可怜日至长为客，何意天登数举杯。
城晚角声通雁塞，关寒马色上龙堆。
故园望断江村里，愁说梅花细细开。
胡
岳珂（宋代）

生与毡裘并，衣同罽毯齐。引弓儿习体，击鼓地连脐。

低草野迷北，惊群碛度西。中郎犹未返，休说海边羝。
和祖道国门外文渊子至东父饯席上赠别
彭汝砺（宋代）

行李随长道，飘蓬笑贱官。望云瞻白日，临水看惊澜。

鸟语如知节，花开尚怯寒。莫嫌春色浅，留到后园看。
和千家诗六十首 其四 城东早春
李江（明代）

八月梅春便有春，况于花锦一般匀。不堪吟笑东城过，得似尧夫有几人。
题潮山海门图
王炎（宋代）

潮来溅雪欲浮天，潮去奔雷又寂然。
海上两山元不动，更添此意画中传。
七月初五夜养正堂示诸友
戴表元（宋代）

客里犹多事，秋来又一旬。青天星斗净，白露稻粱新。

留落空存节，炎凉莫问人。儒堂得佳伴，吟讽动比邻。
安成逢吉守李西美舍人二首 其一
王庭圭（宋代）

掖垣清近泰阶傍，新赐鱼书绾郡章。手把玉堂青缕管，坐褰刺郡赤帷裳。

红旗照日三千骑，白粲连帆一万樯。几夜紫微躔次静，飞星今入斗南光。
步西湖次韵徐南卿
陈造（宋代）

徐子学诗苦，砚池宁暂临。
课功初赑屃，著语遽精深。
更积岁月力，傥陪英俊林。
人生才业地，渠辈分平沈。
对花（一作武瓘诗，题云感事）
于濆（唐代）

花开蝶满枝，花落蝶还稀。惟有旧巢燕，主人贫亦归。
句 其八
王从（宋代）

临春惨不舒，盖国空自香。
江陵使至汝州
王建（唐代）

回看巴路在云间，寒食离家麦熟还。
日暮数峰青似染，商人说是汝州山。
幔亭峰
陈梦庚（宋代）

山中别是一桃源，綵屋虹桥影不存。山下人痴犹自说，排檐元是武夷孙。
农事
李孝光（元代）

落日蜻蜓处处飞，槿花门巷豆花篱。行逢野老问农事，稻雨湿衣香未知。
对酒
赵牧（唐代）

云翁耕扶桑，种黍养日乌。手挼六十花甲子，

循环落落如弄珠。长绳系日未是愚，有翁临镜捋白须。

饥魂吊骨吟古书，冯唐八十无高车。人生如云在须臾，

何乃自苦八尺躯，裂衣换酒且为娱，劝君朝饮一瓢，

夜饮一壶。杞天崩，雷腾腾，桀非尧是何足凭。

桐君桂父岂胜我，醉里白龙多上升。菖蒲花开鱼尾定，

金丹始可延君命。
舞
李峤（唐代）

妙伎游金谷，佳人满石城。霞衣席上转，花岫雪前明。

仪凤谐清曲，回鸾应雅声。非君一顾重，谁赏素腰轻。
颂古十一首
释子益（宋代）

撼树良久好手手中呈好手。得用得体，
一不成兮二不是。三十拄杖放渠侬，
大似贼过后张弓。
王秀才自蜀之京留月馀归南都
刘敞（宋代）

相逢暂相会，又向睢阳行。险梦尚存蜀，缁衣空厌京。

故园见树喜，旧友出郊迎。幸去君家近，飞鸿时寄声。
临江仙·风水洞作
苏轼（宋代）

四大从来都遍满，此间风水何疑。故应为我发新诗。幽花香涧谷，寒藻舞沦漪。
借与玉川生两腋，天仙未必相思。还凭流水送人归。层巅余落日，草露已沾衣。
当阳道中
宋褧（元代）

路指沮漳散马蹄，园林芳润称幽栖。浅山有势藏杉冢，细水无声过稻畦。

病暍久忘河朔饮，贪眠常恶汝南鸡。莫嗟六辔多匆遽，犹暇寻诗泚笔题。
戏简李清宇
章甫（宋代）

四十九年真大谬，三百六旬长鲜驩。
人生一梦何足较，田谷荐饥良独难。
酒边志气漫豪放，眼中骨相殊酸寒。
输与能诗李供奉，水旱不忧吾有官。
登岳阳楼
张埴（宋代）

冻云吹尽楚天宽，鸿去冥冥叫不还。
饶得两翁文墨在，至今楼上伴君山。
满路花·冬
张淑芳（宋代）

罗襟湿未干，又是凄凉雪。欲睡难成寐、音书绝。窗前竹叶，凛凛难风折。寒衣弱不胜，有甚遥肠，望到春来时节。孤灯独照，字字吟成血。仅梅花知苦、香来接。离愁万种，提起心头切。比霜风更烈。瘦似枯枝，待何人与分说。
鉴空阁
方信孺（宋代）

右带灵洲左石门，何年飞阁倚晴云。
南游不用看图画，曾向坡仙句裹闻。
谒真谛寺禅师
杜甫（唐代）

兰若山高处，烟霞嶂几重。冻泉依细石，晴雪落长松。

问法看诗忘，观身向酒慵。未能割妻子，卜宅近前峰。
东岭
陆游（宋代）

云罅漏斜日，驾言东岭行。
鸦翻半天黑，鹭起一川明。
小立照沟水，欲归闻角声。
君看浮世事，何处异棋枰？
古剑行赠周辰
王称（宋代）

杀气贯斗牛，精光何陆离。风胡不可遇，千载令人悲。

忆昔干将初铸日，五夜龙池飞霹雳。秋水芒寒鸊鹈膏，虹光锷吐莲花质。

当年曾闻易水歌，荆卿不济当如何。从来相随赤帝子，飒飒秋郊泣嫠鬼。

乃知神物用有时，风云变化谁能知。祗今萧条镡水上，白日往往蛟龙飞。

侠客相看魂欲死，一片雄心许知己。别来夜夜匣里鸣，忆君清泪如铅水。

为君摩挲君试看，剑歌有曲君莫弹。从来烈士皆如此，茫茫万古悲风寒。
澡兰香·淮安重午
吴文英（宋代）

盘丝系腕，巧篆垂簪，玉隐绀纱睡觉。银瓶露井，彩箑云窗，往事少年依约。为当时曾写榴裙，伤心红绡褪萼。黍梦光阴，渐老汀洲烟蒻。
莫唱江南古调，怨抑难招，楚江沉魄。薰风燕乳，暗雨梅黄，午镜澡兰帘幕。念秦楼也拟人归，应剪菖蒲自酌。但怅望、一缕新蟾，随人天角。
胡邦衡端明用癸巳旧韵宠赐佳篇辄续貂为不一之贺
周必大（宋代）

闰六还同载诞辰，寿川方至浩无津。位虚左辖民瞻旧，职视西枢睿眷新。

玉果又沾汤饼客，银环仍进雪肤人。风流富贵谁能并，未害先生道德淳。
题徐贲眠云轩图用高季迪韵
弘历（清代）

明季能诗家，孰与渤海俦。偶然披此图，喜复晤青邱。

纱幮对快晴，爽风荡轻裯。胡乃滃勃云，不离几案头。

妙哉施可堂，眠云意何悠。幼文图成之，老笔殊难侔。

昔读大全集，旷若乘虚舟。末由涉其籓，如望沧瀛洲。

是诗久成诵，叫绝杯屡浮。乃今见手迹，动我逸兴幽。

由来出伦材，美备原可求。诗情鸟云飞，字法龙空游。

适然成三绝，展卷不忍收。曾闻白云亭，高躅传郭休。

亦越浮云诗，閒澹忆苏州。古人渺其远，谁能胜一筹。

正如彼行云，踪迹难延留。云留固已佳，与之偕由由。

云去亦云得，绝无得失愁。虚堂清昼閒，无梦寻庄周。

拈来一赓韵，讵论工与不。惟以纪时日，乾隆丙寅秋。
句
释惠崇（宋代）

楼中天姥月，座上杜陵人。
和座主尚书登布善寺楼
吴融（唐代）

往事何时不系肠，更堪凝睇白云乡。楚王城垒空秋色，

羊祜江山只暝光。林下远分南去马，渡头偏认北归航。

谁知此日凭轩处，一笔工夫胜七襄。
赋得书味夜灯知得知字五排
石嗣庄（清代）

不尽书间味，寒灯伴读宜。澄观惟永夜，索解有新知。

眼界空明地，心花焕发时。甘从回后得，妙自静中思。

趣合丁函盎，辉曾乙火披。十分胸次领，一点案头窥。

竟夕膏频继，多情照弗疲。精华残简共，形影短檠随。

彩忆藜光彻，甜生蔗境迟。酸咸殊俗好，风雨问前期。

咀嚼千篇富，玲珑四望垂。伫看莲炬朗，珥笔侍彤墀。
忆旧游 题叶润臣侍读名澧客舟听雨图
黄燮清（清代）

问秋来何处，向晚阴阴，入夜潇潇。已苦难消领，况离筵酒醒，独枕心焦。

故人送我千里，情梦碎寒潮。叹绮阁挑灯，篷窗拥被，各自无聊。

兰桡。系荒渡，念岁岁江湖，蓬泛萍飘。一掬相思泪，化明珠零乱，洒向蘅皋。

图画未忍重看，尝惯可怜宵。待共语羁愁，芦华万叠飞雁高。
秋夜读书有感
陆游（宋代）

齿发凋残志有余，一编聊复遂吾初。
老来每恨无同学，梦里犹吾得异书。
家世偏憎慕青紫，儿童切莫话龙猪。
正令世世皆农圃，廉让何妨化里闾。
和四素黄学士兼呈章岩周中宪 其一
区元晋（明代）

学士当年侍紫宸，天章云藻笔中新。于今纶綍推前辈，白马山岩有几人。
东冶亭
朱大德（宋代）

东冶亭联白下门，问谁走马谢公墩。
梅炎一样摇蒲扇，惟有清风后代存。
三十志感
章文焕（清代）

少时期许竟如何，三十流光一掷梭。到处论交知己少，终年杜户感怀多。

功名野店华胥梦，今古人心陆地波。漫诧近来精力减，寒风暑雨暗销磨。
沙远晴波浅漾金鱼苗初上小如针将船载酒江头饮水柳千株满岸阴 其六
丁复（元代）

两岸东风吹柳花，小江新水带春霞。长林日出乌自乳，买酒上船人到家。
次韵晓师见别欲游京洛
释道潜（宋代）

春波涨南浦，霁色媚澄鲜。扁舟驾两桨，行矣子所便。

岸花开迤逦，红紫交相妍。诗情发浩荡，输泻万壑渊。

清新逼庾信，雅健追樊川。相俦得鸿鹄，翔集固超然。

衣裓暂尘土，它时洗云泉。幽姿复烱烱，不羡玉池莲。
寒食前一日伯永相约过陈氏茅轩蕃亦载酒共往与者常宁尉曹明叔伯和蕃赋诗
赵蕃（宋代）

茅轩临水自谁开，况有荼蘼玉作堆。佳节愁孤一百五，可人共约两三杯。

轻雷淡雨林间过，落日清风座上催。更喜经行远城市，不妨杖屦晚方回。
送友人读书玄墓山己亥庚子余尝读书于此
归有光（明代）

邓尉山前古佛宫，湖波万顷贮群峰。
欲寻老子当年处，五杏参天宝殿东。
净梵僧颐蒙堂
洪咨夔（宋代）

山下有雷颐，山下出泉蒙。
主静山之体，养正静之功。
闲闲六窗明，寂寂万籁空。
坐观鼻端白，岩花自春风。
郑山铺用实之韵
黄公度（宋代）

一溪清浅抱山根，山雾溪烟白昼昏。负郭可能无五斗，肩舆何事走空村。
余自流江将归南溪刘先生亦还珠林赋此别伯昂
萧翀（明代）

白筼明春雪，清尊注晚霞。
客行天共远，人醉月初斜。
武岫神仙宅，珠林处士家。
东归三十里，好为寄梅花。
燕
罗隐（唐代）

不必嫌漂露，何妨养羽毛。汉妃金屋远，卢女杏梁高。

野迥双飞急，烟晴对语劳。犹胜黄雀在，栖息是蓬蒿。
海上凯歌九首赠汤将军 其九
唐顺之（明代）

捷上彤庭宠数优，诏分玉带与名裘。麾下偏裨尽稽首，貂蝉笑看出兜牟。
憩园秋兴易州署中
姚若蘅（清代）

园林雨后聚秋光，花影还依月影长。小沼水清蘋叶老，曲栏风暖桂枝香。

野云行尽生岚气，山鸟飞来话夕阳。种秫公田多逸兴，固应人境两相忘。
昆山慧聚寺次孟郊韵
王安石（宋代）

僧蹊蟠青苍，莓苔上秋床。
露翰饥更清，风茑远亦泉。
扫石出古色，洗松纳空光。
久游不忍还，迫迮冠盖场。
偈颂一百六十首
释宗杲（宋代）

行不到处说不难，说不到处行不难。
行说难到不难到，拈却门前大案山。
送李主簿夷行之官河阴四首
贺铸（宋代）

君才本高绝，流俗固难谐。
桂生樗栎林，宁免相突排。
勾稽谅多暇，帘箔蔽公斋。
圣贤在黄卷，差可遣人怀。
渔舍
白玉蟾（宋代）

江上蓼花红似血，江头沙碛明如雪。
前山后山寂无人，一犬夜吠松梢月。
海康书事十首
秦观（宋代）

合浦古珠池，一熟胎如山。
试问池边蜑，云今累年闲。
岂无明月珍，转徙溟渤间。
何关二千石，时至自当还。
好事近（和荣大监）
王之望（宋代）

缓带抚雄边，一面灭烽休役。歌舞后堂高宴，喜倾城初识。

红绫小砑写新词，佳句丽星日。从此锦城机杼，把回文休织。
茶笋病
洪咨夔（宋代）

蕾金初出焙，板玉又登厨。
为爱颊车隽。做成风骨臞。
黄婆几倒尽，姹女得安无。
快意宜知悔，清标不忍孤。
五兵生厚味，宁作病浮屠。
隰州杂感 其三
钱以垲（清代）

民居似蜂房，穿壁为营窟。其外低作垣，遥见窗户列。

老翁负薪归，崄巇行䠥𧿁。少妇远汲水，深涧瓦罂挈。

山坡牧牛羊，小心视饮龁。晨驱驴转磨，晚呼鸡栖桀。

即此夸富饶，其余盖藏缺。丰年谷价贱，人仍饱糠麧。

春韭与秋瓜，客至乃特设。风景总萧条，念兹中肠热。

亟宜喔咻之，任诮阳城拙。
问古
秦韬玉（唐代）

大底荣枯各自行，兼疑阴骘也难明。无门雪向头中出，

得路云难脚下生。深作四溟何浩渺，高为五岳太峥嵘。

都来总向人间看，直到皇天可是平。
呈嬾翁六首
白玉蟾（宋代）

醉时枕上化蝶，睡起笔下生蛇。
日长心下无事，饥来只是餐霞。
白水寺
方廷玺（清代）

石径逢僧一话间，白云深处不知还。
松阴日午茶烟起，不有客来僧更闲。
奉和人日清晖阁宴群臣遇雪应制
赵彦昭（唐代）

出震乘东陆，凭高御北辰。祥云应早岁，瑞雪候初旬。

庭树千花发，阶蓂七叶新。幸承今日宴，长奉万年春。
有感
严羽（宋代）

误喜残胡灭，那知患更长。
黄云新战路，白骨旧沙场。
巴蜀连年哭，江淮几郡疮？
襄阳根本地，回首一悲伤。
双莲诗二首为童贞姒作
陶望龄（明代）

黄鹄歌残调转悲，鸳鸯冢畔梦犹疑。
只应池上双莲影，得似当年镜里时。
奉和鲁望樵人十咏 其六 樵斧
皮日休（唐代）

腰间插大柯，直入深溪里。空林伐一声，幽鸟相呼起。

倒树去李父，倾巢啼木魅。不知仗钺者，除害谁如此。
郊庙歌辞。享太庙乐章。福和
佚名（唐代）

备礼用乐，崇亲致尊。诚通慈降，敬彻爱存。献怀称寿，

啐感承恩。皇帝孝德，子孙千亿。大包天域，长亘不极。
宓公琴台诗三首
高适（唐代）

宓子昔为政，鸣琴登此台。琴和人亦闲，千载称其才。

临眺忽凄怆，人琴安在哉。悠悠此天壤，唯有颂声来。

邦伯感遗事，慨然建琴堂。乃知静者心，千载犹相望。

入室想其人，出门何茫茫。唯见白云合，东临邹鲁乡。

皤皤邑中老，自夸邑中理。何必升君堂，然后知君美。

开门无犬吠，早卧常晏起。昔人不忍欺，今我还复尔。
于长史山池三日曲水宴
陈子昂（唐代）

摘兰藉芳月，祓宴坐回汀。泛滟清流满，葳蕤白芷生。

金弦挥赵瑟，玉指弄秦筝。岩榭风光媚，郊园春树平。

烟花飞御道，罗绮照昆明。日落红尘合，车马乱纵横。
从化山水十首 其七 黄纛嶂
欧大任（明代）

尉陀无旧宅，陆贾有新祠。羁迹今消歇，秋山草露垂。
孟子·不动心
陈普（宋代）

见道分明了不疑，气常无暴志常持。
确乎理气为标准，变故艰危岂足移。
海天群鹤歌题余省画
弘历（清代）

余省画鹤鹤其性，前身应是款鹤师。在阴鸣和过幽寂，海天群戏放笔为。

奔机角睐岂所论，上下左右无不宜。海上三山隔尘世，向闻其名今见之。

苍松越万载一色，轮囷撑突虬龙枝。是处岂可居别物，舍胎仙也其奚谁。

合群休息信得地，分形饮啄各出奇。惠然而来翩然往，怡情欲赴中复疑。

莎坨彳亍印古篆，云路振迅披铢衣。擢距延颈若有抗，䯓颊□耳咸知时。

引吭弹舌振空谷，婆罗叫梵非笙丝。昂然黄鹤独超绝，不与众侣相追随。

松巅偃蹇若少憩，疑被文伟方骑归。卫轩不慕腐鼠嚇，阿阁还轻图箓垂。

景昭名迹存宝笈，师承有自青出而。胸中万态犹未尽，与鹤终始难穷期。
自君之出矣八首 其三
刘琏（唐代）

自君之出矣，空阑愁独守。思君如池荷，见莲不见藕。
四时宫词 其三 秋
江源（明代）

上阳烟树正秋风，千里南云度塞鸿。

白玉帐寒鸳梦绝，綵云天远凤楼空。

长疑好事皆虚事，不是愁中即病中。

秋去秋来几恩怨，闭门疏雨落梧桐。
诗一首
黄潆（宋代）

半浓半淡四山景，快雨快晴三月雷。
桥影不随流水去，渔歌偏带夕阳来。
阊门送客
李黼平（清代）

水西楼阁玉参差，杨柳花飞客去时。锦字缄书千种恨，兰溪归去十年迟。

香头夜雨人初到，婪尾春杯酒莫辞。吴下行踪如向说，红闺应䠞远山眉。
次韵春怀
陈师道（宋代）

欲作归田计，无如二顷何。
折腰方赖禄，拭面未伤和。
日下乌声乐，尘生鸟迹多。
渡头留小楫，乘兴得相过。
奉和圣制途次陕州作
张九龄（唐代）

驰道当河陕，陈诗问国风。川原三晋别，襟带两京同。

后殿函关尽，前旌阙塞通。行看洛阳陌，光景丽天中。
题东坡苏公三笑图帖
袁说友（宋代）

不觉虎溪过却，轩渠一笑而归。
此笑此心真处，自然鱼跃鸢飞。
玉渊亭龙潭
孔武仲（宋代）

清潭千古照悬崖，崖上飞流动地来。
咫尺语音闻不得，夕阳佳景更徘徊。
一萼红（石屋探梅）
王沂孙（宋代）

思飘飘。拥仙姝独步，明月照苍翘。花候犹迟，庭阴不扫，门掩山意萧条。抱芳恨、佳人分薄，似未许、芳魄化春娇。雨涩风慳，雾轻波细，湘梦迢迢。
谁伴碧樽雕俎，笑琼肌皎皎，绿鬓萧萧。青凤啼空，玉龙舞夜，遥睇河汉光摇。未须赋、疏香淡影，且同倚、枯藓听吹箫。听久余音欲绝，寒透鲛绡。
六角扇二首 其一
王质（宋代）

一自昭陵掩閟都，龙跳虎卧世间疏。如今纵有千金璧，不博当年十字书。
山居即事
释绍嵩（宋代）

早晚无尘事，清心白日长。
水烟通径草，冰玉入诗肠。
远峤收残雨，空林挂夕阳。
此时何限兴，幽鸟语如簧。
十五砺二首 其一
郑思肖（宋代）

国家今板荡，旧物一微丝。至苦说不得，长怀病似痴。

人心危陷阱，天理过蓍龟。赖有二盟在，宁无吐气时。
送马向入蜀
徐凝（唐代）

游子出咸京，巴山万里程。白云连鸟道，青壁遰猿声。

雨雪经泥坂，烟花望锦城。工文人共许，应纪蜀中行。
水调歌头·我志在寥阔
辛弃疾（宋代）

赵昌父七月望日用东坡韵叙太白、东坡事见寄，过相褒借，且有秋水之约。八月十四日，余卧病博山寺中，因用韵为谢，兼寄吴子似。

我志在寥阔，畴昔梦登天。摩挲素月，人世俯仰已千年。有客骖鸾并凤，云遇青山赤壁，相约上高寒。酌酒援北斗，我亦虱其间。
少歌曰：神甚放，形如眠。鸿鹄一再高举，天地睹方圆。欲重歌兮梦觉，推枕惘然独念，人事底亏全？有美人可语，秋水隔婵娟。
次韵师厚病间十首 其二
黄庭坚（宋代）

德人更疢疾，术智益洒落。反身见万古，道不在卜度。

胸中有镆铘，老境要志弱。谢公赋达生，达生真可托。
萤火
赵执信（清代）

和雨还穿户，经风忽过墙。
虽缘草成质，不借月为光。
解识幽人意，请今聊处囊。
君看落空阔，何异大星芒。
和朱子武夷杂咏十首 其四 观善斋
丘崇（宋代）

言发矢无乡，机深舍争席。圣处倘策勋，珍重相与力。
桧房
赵汝绩（宋代）

老桧倚虚房，能生九夏凉。
读书参句读，临字识偏傍。
婢织蒲为履，童烧术当香。
兴来吟不就，频与月商量。
送谈九归里行赴浙东时同客于湖四首 其四
殷葆诚（清代）

相逢知有日，无复恨天涯。旅况何堪说，离愁强自排。

风云男子志，雨雪故人怀。执手殷勤嘱，鱼书莫久乖。
朱圉山
李念慈（清代）

我过朱圉山，山势何缥缈。丹崖卧横纹，十里行未了。

寒路风沙集，冰溪清渭绕。鸡犬叫云中，人家出树杪。

天寒烟不上，道险壑方窈。移神探古迹，流目瞩去鸟。

海内多战斗，河西尚征剿。苦为行迟迟，半是忧悄悄。

云开西倾青，日出伏羌晓。问奇怀胼胝，寻幽披萝茑。

因爱山中静，人世多纷扰。
芯题山石经洞
张深（宋代）

一洞倒挂霜折莲，一洞侧出洪钟眠。谽谺窈窕莫可状，更有六洞嵌其巅。

就中洞下复为洞，浩浩万劫通云烟。有隋静老亦好事，牢置关锁加钩键。

名山灵秀气忽闭，宝藏未识开何年。令人可想不可见，有若忉利纯金天。

松阴亭亭日傍午，风来隔涧传樵语。照人苔藓须眉青，石既陆离客亦古。

披萝剪棘窥岩户，{鼠君}鼯惊窜蝙蝠舞。天光透处字隐隐，波折依稀半欧褚。

呜呼至宝秘空谷，奚异结绿埋沙土。云居自是贞观刹，熣灿岧峣宏殿宇。

胡不出之甃廊壁，我与山僧快先睹。未知守者谁其主，砰轰欲借雷公斧。
句
薛利和（宋代）

傍人笑我无蓝袖，今日朱衣岭上归。
提举刘司封监牧张职方咏酴醾诗皆以微文形于善谑辄成累句奉呈聊用解纷 其一
文彦博（宋代）

蛮笺往复写琼瑰，皆是论都作赋才。花本无情亦无语，清香自到邺城来。
过小孤
李曾伯（宋代）

孤立江淮地，中分南北天。
洪汉冲巨块，对峙束平川。
屹若壁千仞，过错螺一拳。
谁将牛女比，斯事岂其然。
次高季应韵
林季仲（宋代）

杖屦相从秋水滨，便将公作社中人。
酒行苦要深浮白，醉去那知倒著巾。
把手共怜江国月，回头休忆野堂春。
太平未见身先老，看取吴霜点鬓新。
咏斋诗
李廌（宋代）

古昔诗客长风骚，云间野鹤鸣九皋。
六丁极天十万遭，摄提执策穷牛毛。
玄珠罔象谁能及，或长壮丽称雄豪。
九原杀气横天高，朔风吹雪沾霜刀。
衔枚束甲夜渡洮，军中壮士秉白旄。
忿怒不可拔一毫，白狐几腋成一袍。
东溟一钓连六鳌，二长不同各有劳。
吟咏至审公讥褒，咏斋之乐真陶陶。
君毋独乐愈自高，亦当以手援儿曹。
题芦墟泗州寺
超慧（清代）

泽国芦花满野霜，寺桥寒月照苍苍。不堪夜泊钟残后，落尽秋声雁几行。
南乡子·向晚出京关
张商英（宋代）

向晚出京关。细雨微风拂面寒。杨柳堤边青草岸，堪观。只在人杨咫尺间。酒饮盏须乾。莫道浮生似等闲。用则逆理天下事，何难。不用云中别有山。
句 其九
范镇（宋代）

众山四面合，二水南北流。
深村
艾性夫（元代）

索居无远兴，晚憩傍深村。
（左石右问）涩水争道，桑空草托根。
断桥回老马，熟果聚饥猿。
解后僧同话，归来人掩门。
咏史二十二首 其十一 晋元帝
赵戣（宋代）

马浮虽是谶，牛继亦殊闻。昔者车书共，天乎南北分。
南康邂逅江西吴运判
刘过（宋代）

万里西征一叶舟，谁怜天地此生浮。
初征秋浦雁飞处，又泊江南相叶洲。
贫困尽从归后见，雄豪半为病来休。
十年心事闲搔首，荻雨芦风总是愁。
好事近·谁斫碧琅轩
刘过（宋代）

谁斫碧琅轩，影撼半庭风月。尚有岁寒心在，留得数茎华发。龙孙戏弄碧波涛，随手清风发。滚到浪花深处，起一窝香雪。
赠胡君德道者
释函是（明代）

山田惯买与僧耕，又请华巾布发轻。庞氏儿郎皆顺敕，一庭清梵振家声。
端午帖子词皇帝合
汪应辰（宋代）

万年珍木绿阴成，殿阁微凉次第生。
简静初非拘月令，怀冲履正自心清。
白鹤禅寺
汤乂（宋代）

旧隐神仙宅，空王殿阁深。
炼丹烟已冷，入竹路难寻。
峰迥箫吹玉，溪寒石点金。
灵源双瀑布，千古得清音。
王原庆诉盘餐萧然走笔次韵
楼钥（宋代）

愁绝诗人太瘦生，也无北食与南烹。
君看俚语亦堪笑，何日能填鼻下横。
句 其三
张士逊（宋代）

白浪分吴国，青山隔楚天。
高道士
陆龟蒙（唐代）

峨眉道士风骨峻，手把玉皇书一通。

东游借得琴高鲤，骑入蓬莱清浅中。
病中诗十五首。就暖偶酌戏诸诗酒旧侣
白居易（唐代）

低屏软褥卧藤床，舁向前轩就日阳。一足任他为外物，

三杯自要沃中肠。头风若见诗应愈，齿折仍夸笑不妨。

细酌徐吟犹得在，旧游未必便相忘。
喜杜仲高移居清湖
高翥（宋代）

笑携鸡犬入城居，无复游从叹阔疏。
河水通船堪载酒，桐阴近屋可修书。
饭香休忆辛田米，羹美何惭丙穴鱼。
我亦买山湖上住，效芹时拟贡园蔬。
菩萨蛮
佚名（宋代）

宫样迎春髻。玉步金莲细。初度是今朝。嫦娥降九宵。兰玉行荣贵。德备共姜义。夏半月团圆。称觞祝寿筵。
送刘不已推官罢奉符尉入都注拟
释道潜（宋代）

少年读书破万卷，河朔声名压诸彦。词场百战功不成，晚得青衫非所愿。

白头况有北堂亲，斗禄强须甘冗贱。三年一尉泰山下，簿领区区事弓箭。

追穷寇盗走山谷，肯为风霜辞怯懦。要功冀赏本无心，脱去仅能逃所谴。

草枯蓬断岁将徂，结束行装抵京县。达官贵吏急贤材，一鹗君须预论荐。

投竿舍筑去作相，邂逅风云一朝变。造物于人自有时，未足为君生忿怨。
日出吟
李覯（宋代）

日出百鸟喜，覊人懒举眸。
长恨年光缓，禄养未可求。
若至年光过，高堂又白头。
义和君有知，奈我心悠悠。
望江南（仆既为宋壶山说其自说未尽处，壶山必有答语，仆自嘲三解）
戴复古（宋代）

石屏老，家住海东云。本是寻常田舍子，如何呼唤作诗人。无益费精神。

千首富，不救一生贫。贾岛形模元自瘦，杜陵言语不妨村。谁解学西昆。
欧阳文忠公夫人挽词二首 其一
苏辙（宋代）

先生才盖世，家事少经心。流落初相偶，委蛇志益深。

功名入图史，文字刻璆琳。有助知由内，驺虞欲重吟。
隐逸
赵崇森（宋代）

懒散数椽下，于人无所求。
静观棋得趣，闲坐石忘忧。
对酒红生颊，孤吟白上头。
高山有佳趣，便欲作清游。
偈倾一百六十九首
释智朋（宋代）

寒则普天寒，热则普天热。
透出寒暑关，何曾离窠窟。
韦深道寄苕霅舟中六言五首 其一
周紫芝（宋代）

画舸一帆烟浪，薰风十里荷花。更着千岩万壑，相随泛宅浮家。
赠径山銛书记
陆游（宋代）

径山老将无勍敌，百万魔军俱扫迹。
座下何人策隽功，筹略纵横銛记室。
銛公声名满吴会，惟有放翁最先识。
奕奕挥毫王粲诗，翩翩插羽陈琳檄，风雷东海起伏龙，缫藉圜丘荐苍璧。
径山入门第一义，万口哗语真称职。
我谓銛公岂止此，径山钵袋渠能得。
一枝白拂倘付之，会见青天飞霹雳。
十二月二十五日大雪
孔平仲（宋代）

前时大雪风扰之，有无厚薄皆不齐。今朝大雪无风色，下隰高原总盈尺。

由来此物本阴气，偏近黄昏落尤剧。斜萦碎委百千态，不是天上谁做得。

铮铮鸣霰已三日，厌坐北窗闻滴沥。自非猛下意不醒，半夜一天星斗白。

漫漫玉琢人世界，蹂践成泥真可惜。呼童梯屋器贮之，犹得煎茶待嘉客。
过黄粱梦三首 其一
袁宗道（明代）

车帷且勿卷，吾愧见卢公。广陌争驰骋，安知非枕中。
连日与邢伯言兄弟饮成四十字
赵蕃（宋代）

江上风虽横，林间月自新。探囊看墨妙，酌酒话情亲。

感叹思前日，飘零愧此身。未妨频夕醉，初不污车茵。
和天宁因上人韵送僧用懿住桐城金绳山
王之道（宋代）

老松如蛟龙，秋来露鳞甲。
雷霆昨夜雨，奋迅以时发。
道人粲可流，出世雨相法。
至今狮子吼，狐兔尚惊怛。
金绳小金山，突兀一峰拔。
桐城旧知音。相招遗书札。
世情强轻得，祖道无广狭。
天宁有佳句，钟磬斗铿戛。
嗟予丘壑姿，晚岁麋鹿狎。
属和良不工，前诗万钧压。
香界寺三首 其一
弘历（清代）

延缘栈路到花宫，小憩精庐松下风。却望宝珠凭眺处，虚无疑在白云中。
瑶花 其二 玉兰花下作
黄燮清（清代）

珊然风格，蓦忆当初，怪似曾相识。珠娘亭院，携手处、正是花香时节。

扶肩小语，直看遍、琼楼南北。背粉墙、偷整罗裙，斗影一般清绝。

而今六度春风，叹冉冉芳华，前梦难觅。湘妃宝屧，归去也、愁弄冰弦瑶瑟。

旧时台榭，料深闭、半庭残月。剩几枝、冷倚栏干，也无人怜惜。
九日周国正席间分韵
韩淲（宋代）

我家南山陲，九日空自知。抱病起登台，茱菊随所宜。

主称时序起，领客相娱嬉。烟云开远村，城郭横近溪。

当年漉巾陶，何事独绕篱。醒醉一笑尔，千古无庸悲。

秋风缓摇落，挥杯且题诗。
凄凉犯
陆岫芬（清代）

愁萦恨惹匆匆里，琼花经雨先谢。一轮宝镜，照他奉倩，泪如珠泻。

今生负也，悔末乞、杨枝水洒。望空江、翠雨飘飘，忍听暮钟打。

凄绝蓬莱劫，并命鸳鸯，顿教抛舍。大招赋遍，怅翩然、空留遗挂。

寒绿粼粼，照不见、黛螺如画。算三生、素袂只有梦里把。
十二月词效李长吉体 其十 十月
陈琏（明代）

鸳鸯瓦冷霜华薄，剪剪轻寒透罗幕。银缸吐花凝幽光，击钟挝鼓饮华堂。

万籁沉沉夜方永，玉兔无声堕寒影，酒阑人散笙歌静。
知宗端礼太尉出示曾信斯展钵之作奉次元韵
李纲（宋代）

忘情鼎食岂无因，应悟从来梦幻身。自愧毗耶多病客，阻陪蒲塞净缘人。

心源莹澈了空法，舌本圆通透味尘。信厚振振流泽远，嶷然一角见天麟。
周诗
夏侯湛（魏晋）

既殷斯虔，仰说洪恩。夕定晨省，奉朝侍昏。宵中告退，鸡鸣在门。

孳孳恭诲，夙夜是敦。
十月十三日泊舟白沙江口
黄庭坚（宋代）

岸江倚帆樯，已专北风权。
飞霜挟月下，百笮直如弦。
绿水去清夜，黄芦摇白烟。
篙人持更柝，相语闻并船。
平生濯缨心，鸥鸟共忘年。
风吹落尘网，岁星奔回旋。
险艰自得力，细故可弃捐。
至今梦汹汹，呼禹济广川。
奉答璧公兼简诸友
吕本中（宋代）

江山取别太匆匆，对面难寻一段空。顾我自无黄阁样，如君合是黑头公。

客尘衮衮催前浪，俗眼纷纷替旧红。炙日茅檐那接膝，重来肯借一帆风。
杨六尚书频寄新诗诗中多有思闲相就之志…报而谕之
白居易（唐代）

君年殊未及悬车，未合将闲逐老夫。身健正宜金印绶，

位高方称白髭须。若论尘事何由了，但问云心自在无。

进退是非俱是梦，丘中阙下亦何殊。
郊行即事四首 其一
郑思肖（宋代）

一变太平业，民生若失巢。乏牛耕瘠土，多马坏荒郊。

花圃半栽菜，谷田今长茅。幡然欲深隐，远与世相抛。
秋日登玉峰
徐玑（宋代）

玉琢孤峰压富沙，人行峰顶步云霞。溪流缓去几回曲，树色幽分无数家。

翠拂寒烟平似水，红飘霜叶远如花。明朝重向城中望，对此孤峰应不差。
閒居杂兴六首
陈耆卿（宋代）

墙西几筼筜，我昔手所种。
年来饱风露，锦绷纷错综。
种善如种竹，此语全擎诵。
眇然方寸间，仁不可胜用。
深省轩在丈室之西余为名之
李纲（宋代）

轩槛虚明丈室西，丛筠佳木翠阴垂。游观物物皆深省，岂在闻钟欲觉时。
谢马叔宝惠佛像琴弦
邹浩（宋代）

故人知我久忘情，不假苞苴远寄诚。金范晬容窥往制，丝传流水得遗声。

邻鸡破晓炉边静，霜月储清席上横。香散曲终谁会意，与君相望一高城。